CELEX: 32021D2313
Language: sk
Date: 2021-12-22 00:00:00
Title: Rozhodnutie Komisie (EÚ) 2021/2313 z 22. decembra 2021 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2022 [oznámené pod číslom C(2021) 9852] (Iba anglické, bulharské, české, dánske, estónske, fínske, francúzske, grécke, holandské, chorvátske, lotyšské, maďarské, maltské, nemecké, poľské, portugalské, rumunské, slovinské, španielske, švédske a talianske znenie je autentické)

28.12.2021   
               
               
                  SK
               
               
                  Úradný vestník Európskej únie
               
               
                  L 464/11
               
            
         ROZHODNUTIE KOMISIE (EÚ) 2021/2313
         z 22. decembra 2021
         o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2022
         
            
               [oznámené pod číslom C(2021) 9852]
            
         
         (Iba anglické, bulharské, české, dánske, estónske, fínske, francúzske, grécke, holandské, chorvátske, lotyšské, maďarské, maltské, nemecké, poľské, portugalské, rumunské, slovinské, španielske, švédske a talianske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2009/132/ES z 19. októbra 2009, ktorou sa určuje rozsah platnosti článku 143 písm. b) a c) smernice 2006/112/ES vzhľadom na oslobodenie od dane z pridanej hodnoty na finálny dovoz určitého tovaru (1), a najmä na jej článok 53 prvý odsek,
         so zreteľom na nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (2), a najmä na jeho článok 76 prvý odsek,
         keďže:
         
                     (1)
                  
                  
                     Rozhodnutím Komisie (EÚ) 2020/491 (3) sa do 31. decembra 2021 povoľuje oslobodenie od dovozných ciel a od dane z pridanej hodnoty (ďalej len „DPH“) pri dovoze tovaru potrebného na boj proti následkom šírenia ochorenia COVID-19.
                  
               
                     (2)
                  
                  
                     Komisia 8. novembra 2021 konzultovala s členskými štátmi o tom, či je potrebné predĺženie, na základe čoho Belgicko, Grécko, Chorvátsko, Lotyšsko, Maďarsko, Poľsko, Portugalsko, Rakúsko, Rumunsko, Slovinsko a Španielsko podali 12. novembra 2021 žiadosti o pokračovanie v uplatňovaní opatrenia stanovujúceho oslobodenie od dovozných ciel a oslobodenie od DPH pri dovoze tovaru. Írsko podalo žiadosť 16. novembra 2021, Bulharsko, Fínsko, Holandsko, Malta, Nemecko, Švédsko a Taliansko 17. novembra 2021, Estónsko 18. novembra 2021, Dánsko a Luxembursko 19. novembra 2021 a Česko 23. novembra 2021 (ďalej len „žiadajúce členské štáty“).
                  
               
                     (3)
                  
                  
                     Dovoz, ktorý žiadajúce členské štáty uskutočňujú podľa rozhodnutia (EÚ) 2020/491, pomáha štátnym organizáciám alebo organizáciám schváleným príslušnými orgánmi v členských štátoch získavať prístup k potrebným liekom, zdravotníckemu vybaveniu a osobným ochranným prostriedkom, ktoré sú nedostatkové. Obchodné štatistiky týkajúce sa takéhoto tovaru naznačujú, že súvisiaci dovoz má klesajúci trend, ale zostáva významný a kolíše v závislosti od dopytu po tovare potrebnom na boj proti pandémii COVID-19. Napriek tomu, že v členských štátoch prebieha očkovanie a boli prijaté viaceré opatrenia na zamedzenie šírenia vírusu, počet infekcií COVID-19 v členských štátoch je stále rizikový z hľadiska verejného zdravia. Keďže žiadajúce členské štáty stále vykazujú nedostatok tovaru potrebného na boj proti pandémii COVID-19, je vhodné povoliť oslobodenie od splatných dovozných ciel pri tovare dovážanom na účely opísané v článku 74 nariadenia (ES) č. 1186/2009 a oslobodenie od splatnej DPH pri tovare dovážanom na účely opísané v článku 51 smernice 2009/132/ES.
                  
               
                     (4)
                  
                  
                     Žiadajúce členské štáty by mali Komisiu informovať o povahe a množstve rôzneho tovaru, ktorý oslobodili od dovozných ciel a od DPH s cieľom bojovať proti následkom šírenia ochorenia COVID-19, o organizáciách, ktoré schválili na účely distribúcie alebo sprístupnenia tohto tovaru, ako aj o opatreniach, ktoré prijali s cieľom zabrániť použitiu tohto tovaru na iné účely, ako je boj proti následkom šírenia tohto ochorenia. Žiadajúce členské štáty by mali zabezpečiť, aby sa takéto oslobodenie od cla a oslobodenie od DPH správne uplatňovalo v súlade s colnými predpismi a právnymi predpismi v oblasti DPH a aby sa zabránilo akýmkoľvek podvodom, daňovým únikom, vyhýbaniu sa daňovým povinnostiam alebo zneužívaniu.
                  
               
                     (5)
                  
                  
                     Vzhľadom na extrémne výzvy, ktorým čelia žiadajúce členské štáty, by sa oslobodenie od dovozných ciel a oslobodenie od DPH malo povoliť v prípade dovozu, ktorý sa uskutočňuje od 1. januára 2022. Oslobodenie by malo zostať v platnosti do 30. júna 2022.
                  
               
                     (6)
                  
                  
                     Dňa 3. decembra 2021 sa uskutočnili konzultácie s členskými štátmi v súlade s článkom 76 prvým odsekom nariadenia (ES) č. 1186/2009 a článkom 53 prvým odsekom smernice 2009/132/ES,
                  
               PRIJALA TOTO ROZHODNUTIE:
         
            Článok 1
            
               1.   Tovar sa oslobodzuje od dovozných ciel v zmysle článku 2 ods. 1 písm. a) nariadenia (ES) č. 1186/2009 a od dane z pridanej hodnoty (DPH) pri dovoze v zmysle článku 2 ods. 1 písm. a) smernice 2009/132/ES, ak sú splnené tieto podmienky:
               
                           a)
                        
                        
                           tovar je určený na jedno z týchto použití:
                           
                                       i)
                                    
                                    
                                       bezplatná distribúcia tovaru orgánmi a organizáciami uvedenými v písmene c) osobám s ochorením COVID-19, resp. osobám, ktoré sú týmto ochorením ohrozené, alebo osobám zapojeným do boja proti šíreniu ochorenia COVID-19;
                                    
                                 
                                       ii)
                                    
                                    
                                       bezplatné sprístupnenie tovaru osobám s ochorením COVID-19, resp. osobám, ktoré sú týmto ochorením ohrozené, alebo osobám zapojeným do boja proti šíreniu ochorenia COVID-19, pričom tovar zostáva vo vlastníctve orgánov a organizácií uvedených v písmene c);
                                    
                                 
                     
                           b)
                        
                        
                           tovar spĺňa požiadavky stanovené v článkoch 75, 78, 79 a 80 nariadenia (ES) č. 1186/2009 a v článkoch 52, 55, 56 a 57 smernice 2009/132/ES;
                        
                     
                           c)
                        
                        
                           tovar sa dováža na účely prepustenia do voľného obehu štátnymi organizáciami vrátane štátnych orgánov, verejných orgánov a iných subjektov, ktoré sa spravujú verejným právom, alebo v ich mene, alebo organizáciami schválenými príslušnými orgánmi v členských štátoch alebo v ich mene.
                        
                     
            
               2.   Tovar sa oslobodzuje od dovozných ciel v zmysle článku 2 ods. 1 písm. a) nariadenia (ES) č. 1186/2009 a od DPH pri dovoze v zmysle článku 2 ods. 1 písm. a) smernice 2009/132/ES aj vtedy, ak je dovážaný na účely prepustenia do voľného obehu organizáciami poskytujúcimi pomoc pri zmierňovaní následkov katastrof alebo v ich mene, aby sa mohli pokryť ich potreby počas obdobia, keď poskytujú uvedenú pomoc osobám s ochorením COVID-19, resp. osobám, ktoré sú týmto ochorením ohrozené, alebo osobám zapojeným do boja proti šíreniu ochorenia COVID-19.
            
         
         
            Článok 2
            Členské štáty oznamujú Komisii informácie týkajúce sa povahy a množstva rôzneho tovaru oslobodeného od dovozných ciel a od DPH podľa článku 1 raz za mesiac, a to v pätnásty deň mesiaca nasledujúceho po mesiaci vykazovania.
            Najneskôr do 31. októbra 2022 členské štáty oznámia Komisii tieto informácie:
            
                        a)
                     
                     
                        zoznam organizácií schválených príslušnými orgánmi v členských štátoch, ktoré sa uvádzajú v článku 1 ods. 1 písm. c);
                     
                  
                        b)
                     
                     
                        konsolidované informácie o povahe a množstve rôzneho tovaru oslobodeného od dovozných ciel a od DPH podľa článku 1;
                     
                  
                        c)
                     
                     
                        opatrenia prijaté na zabezpečenie súladu s článkami 78, 79 a 80 nariadenia (ES) č. 1186/2009 a článkami 55, 56 a 57 smernice 2009/132/ES v súvislosti s tovarom patriacim do rozsahu pôsobnosti tohto rozhodnutia.
                     
                  
         
            Článok 3
            Článok 1 sa uplatňuje na dovoz do Belgicka, Bulharska, Česka, Dánska, Estónska, Fínska, Grécka, Holandska, Chorvátska, Írska, Lotyšska, Luxemburska, Maďarska, na Maltu, do Nemecka, Poľska, Portugalska, Rakúska, Rumunska, Slovinska, Španielska, Švédska a Talianska od 1. januára 2022 do 30. júna 2022.
         
         
            Článok 4
            Toto rozhodnutie je určené Belgickému kráľovstvu, Bulharskej republike, Českej republike, Dánskemu kráľovstvu, Estónskej republike, Fínskej republike, Helénskej republike, Holandskému kráľovstvu, Chorvátskej republike, Írsku, Lotyšskej republike, Luxemburskému veľkovojvodstvu, Maďarsku, Maltskej republike, Spolkovej republike Nemecko, Poľskej republike, Portugalskej republike, Rakúskej republike, Rumunsku, Slovinskej republike, Španielskemu kráľovstvu, Švédskemu kráľovstvu a Talianskej republike.
            Uplatňuje sa od 1. januára 2022.
         
         
            V Bruseli 22. decembra 2021
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 292, 10.11.2009, s. 5.
         
            (2)  Ú. v. EÚ L 324, 10.12.2009, s. 23.
         
            (3)  Rozhodnutie Komisie (EÚ) 2020/491 z 3. apríla 2020 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 (Ú. v. EÚ L 103, 3.4.2020, s. 1).